1Yesu niyamala ohulomaloma emboosi chino, yasingira yawaawo nende abeeki bae baacha bahalakania ehoondo lilaangwa liti Kidurooni eyali omukunda ku mweene alala nende abeeki bae beecha baacha bengiramo. 2Nae bulaanu Yuda, oyo owamuhoba, yesi hane yali niyamanya esifwo esyo; olwohuba Yesu yali yanala buli siha ohubukaananiraanga ebweene eyo buli siha. 3Mani sakira Yuda, niyeecha yafuna omukanda kw'abamaye alala nende abahuluundu bandi ohutula mu balaamisi bahuluundu alala nende Abafalisaayo, beecha baabalondaho ebweene eyo nibakiingire amataara alala nende ebikeenga byaaduha nende ebilwaaniro. 4Nae Yesu koti luyali namanyire ebiindu byoosi ebyali bicha ohumukwaaho, yeecha yaasingira yaacha mu moni yi bali bali, mani yababoolera ati, “Ni wiina mweene yimuli ohukoonya?” 5Nabo bamukobolamo bati, “Yesu Omunasareeti.” Nae Yesu yeecha yababoolera ati, “Nise oyo.” Nae Yuda wamuhoba, yali niyeemere alala nabo. 6Nae Yesu niyababoolera ati, “Nise oyo,” beseenda enyuma mani bamala baakwa aasi. 7Handi Yesu yeecha yabateeba ati, “Ni wiina mweene yimuli ohukoonya?” Nabo baboola bati, “Yesu Omunasareeti.” 8Nae Yesu yakobolamo ati, “Ese mbaboleere endi nise oyo; mani nimuli ohukoonya ese, mulehe abasaacha bano baweeo.” 9Yesu yaboola atyo, ohwoseresa abweene emboosi chiyali naalomaloomeho naboola ati, “Hwaabo bawambeeresa, haba sindakosaho kata mulala daawe.” 10Mani sakira Simooni Peetero, koti luyali ali nende olugaanga, yeecha yaalusobolayo, mani yaatema omuwaambe w'omulaamisi muhunuufu, mani yaamumalaho ohutwi hw'omuhono muluungi. Eliita ly'omuyiike oyo lyali mbwe Malukusi. 11Nae Yesu yeecha yaboolera Peetero ati, “Kalusa olugaanga lwao mu silaalo syalwo; oti ese haba siinjia ohung'wa esikoombe si Laata yambereese?” 12Mani sakira omukanda kw'abamaye alala nende bakabuteeni baabwe alala nende abahongo b'Abayudaaya beecha baakwa hu Yesu, mani bamala bamuboya. 13Bataangira ohumuyira eyiri Anasi; olwohuba Anasi oyo yali muhweng'ene Kayaafa, owali naahola koti omulaamisi muhunuufu omwaaka okwo. 14Yali Kayaafa owali niyakerakira Abayudaaya ati, syali esilai muno omuundu mulala ohufwiira abandu boosi. 15Nae Simooni Peetero yeecha yaloonda hu Yesu, handi nende omweeki wundi yesi atyo. Koti lu mweeki wuno yali yamanyihana nende omulaamisi muhunuufu, yeecha yengira mu lwanyi lw'omulaamisi muhunuufu oyo alala nende Yesu, 16nae Peetero yadong'era erwaanyi hu siruwa busa. Mani omweeki wundi wula, owali yamanyihana nende omulaamisi muhunuufu, yeecha yaatula yaacha erwaanyi mani yaalomalomaho nende omuhalaabani muhaana wali naliindire esiruwa, mani yaanyala ohwiingisa Peetero yesi mukati. 17Omuhalaabani muhaana wali naliindire esiruwa yeecha yaboolera Peetero ati, “Ewe wesi haba sooli mulala hu beeki b'omusaacha wuno?” Nae yaboola ati, “Haba daawe.” 18Nae bulaanu, abahalaabani alala nende abahongo bali nibabwaanire omuliro kw'amaanda, koti lu mboo yaliho, mani nibeemere nibali ohwebalakasaanga; Peetero yesi yali ali nabo, niyeemere naali ohwebalakasanga. 19Omulaamisi muhunuufu yeecha yachaaka ohuteeba Yesu ebidiira hu beeki bae alala nende enjekesa yae. 20Yesu yeecha yamukobolamo ati, “Ese nomalomereenge esyaalo tiiri; Ndamenya ninjekesaanga mu Sinagoogi chikabuhaane, alala nende mu nyumba ya Nasae, yi Bayudaaya boosi bebusiraanga alala; abulao esiindu syoosi sinomanomaanga bweekisi. 21Nae lwasiina ewe oli ohudeeba otyo? Teeba abo abanyala ohumbuliraanga, bimba nindababooleraanga; bamanyire muno bi ndaboolanga.” 22Yesu niyamala ohuboola atyo, mulala hu bahoongo owali niyeemere aambi nae yapaama Yesu oluyi naboola ati, “Eyo niyo engeri yokoboleramo mu mulaamisi muhunuufu?” 23Nae Yesu yamukobolamo ati, “Nikali mbwe ese nomaloome bubi, tusa obujulisi bw'obubi obwo; nae nikali mbwe nomaloome bulai, lwasiina wumbaama otyo?” 24Bulaanu Anasi yeecha yayira Yesu eyiri Kayaafa owali omulaamisi muhunuufu. 25Nae bulaanu, Simooni Peetero yali niyeemere busa naali ohwebalakasaanga, beecha bamuboolera bati, “Mani ewe wesi haba sooli mulala hu beeki bae?” Nae yeecha yekaana muno mani yamala yaboola ati, “Haba daawe.” 26Nae mulala nu bahalaabani b'omulaamisi muhunuufu, owali omunaluya w'omusaacha yi Peetero yatemaho ohutwi yeecha yateeba ati, “Mani ese haba sihubweeneho mu mukuunda kula nooli nae?” 27Peetero handi yeecha yaasikaana muno; mani abweene-na-bweene awo, ni edaaywa yiholyooha. 28Bulaanu beecha bayerekesa Yesu ohumutusa mu daala lya Kayaafa ohumuyira mu sipaapi sy'emibayo silaangwa siti “Praetorium”. Bwali echuli mu mabweeri-bweeri. Mani Abayudaaya beene haba sibengiramo, nibatadaha ohuhalaka omusiiro kw'ohwelabya, hu banyale ohulya esidyaalo sya Paasaka. 29Mani Pilaato yeecha yaatula yacha yibali mani yaboola ati, “Sifune siina syeene simuwabira omusaacha wuno?” 30Nabo bamukobolamo bati, “Nikali mbwe omusaacha wuno haba simuholi webibi, haba sihuba humuleetere eno.” 31Nae Pilaato yeecha yababoolera ati, “Eng'we mumubukulu mumuyire mani mumuwosesere mu malako k'eng'we abeene.” Nae Abayudaaya beecha bamuboolera bati, “Haba sisifukiirirwa efwe ohwiita omuundu yeesi.” 32Sino syali syoseresa abweene emboosi chi Yesu yali nalomaloome ohweekesa efwa yiyali achia ohufwa. 33Bulaanu, Pilaato yeecha handi mani yengira mu “Praetorium” mani yalaanga Yesu, mani yamuboolera ati, “Mani ewe oli omutuki w'Abayudaaya?” 34Nae Yesu yakobolamo ati, “Ewe oli ohuboola otyo hulwao busa, kose abandu bandi nibo abahuboleere busa ebindiiraho?” 35Nae Pilaato yakobolamo ati, “Mani ese ndi Omuyudaaya? Esyaalo syao syeene alala nende abalaamisi bahuluundu nibo abahundeteere ano; mani oholere siina syeene?” 36Nae Yesu yakobolamo ati, “Obutuki bwaange haba sibw'ohusyaalo huno daawe; obutuki bwaange buba nibuli obw'ohusyaalo huno, abahalaabani bange baba balwaanire, bati haye ohuyirwa mu mahono k'Abayudaaya; nae obutuki bwaange haba sibwohusyaalo huno daawe.” 37Nae Pilaato yeecha yamuboolera ati, “Oti mani oli omutuki?” Nae Yesu yakobolamo ati, “Ewe oli ohuboola oti ese ndi omutuki. Sino nisyo sindeebulirwa, mani ni hulw'esyeene sino nilwo lundeechera hu syaalo, ohutusa obujulisi budiira hubwadyeeri. Buli muundu yeesi okwiira obwadyeeri, awulira ekono lyaange.” 38Nae Pilaato yeecha yamuboolera ati, “Obwadyeeri nisyo siina syeene?” Pilaato niyamala ohulomaloma atyo, yeecha yaatula yaacha erwaanyi eyiri Abayudaaya, mani yababoolera ati, “Ese haba siindi humunyoolamo esifune syoosi. 39Nae eng'we muli nende emiduunga cheeng'we echiboola chiti ese hoyeere ohubalehuuliraanga omusaacha mulala hu sidyaalo sya Paasaka; mani mwahaanganya ndabalehuulira omutuki w'Abayudaaya wuno, kose?” 40Nabo beecha bayokerera akulu handi bati, “Wuno musaacha haba, nae fwaana Bbarabba!” Nae bulaanu Bbarabba yali omunyaka.
Copyright
Learn More
lug_Latn zho_Hant eng_Latn